Youtube erediens 13 Desember 09:00 – Vreugde in Verlies – NGK Somerstrand
Youtube erediens 13 Desember 09:00 – Vreugde in Verlies
Written by Chris van Wyk on 10/12/2020 . Posted in Nuusflitse.
Ons het nodig om die vreugde van die evangelie weer te herontdek. Om aan die voete van ons Vader die boodskap van verlossing weer in te drink. Om weer bly te raak oor die gawes wat God ons gee soos kinders wat opgewonde raak oor die verrassings van die Adventskalender.
Ek self is intens bewus van die verliese van hierdie jaar. In die gemeenskap. In die gemeente. Ook in my eie gesin. Niemand van ons is onaangeraak deur wat hierdie jaar vir ons gebring het nie.
Maar, en dit is die maar van Jesaja 61. Dit is die maar van hierdie Advent. Daar is nie net verliese nie. Daar is ook vreugdes. En dit is die vreugdes wat ons die moed gaan gee vir die nuwe jaar wat kom. Wat ons die murg in ons pype gaan gee om die uitdagings die hoof te bied. Om 'n verskil te maak in hierdie wêreld. Om boodskappers van blydskap te wees.